| Jarmo Piippo | japiippo@dnainternet.net WD Caviar 200 Gt Amiga 1200:ssa |
| AROS kovalevylle
| Joni Valtanen
| WD Caviar 200 Gt Amiga 1200:ssa
| Jarmo Piippo
| Pikatestissä Western Digitalin 200 gigatavun kiintolevy klassikko-Amigassa.
Maltti on valttia
Uusien konemallien hankintaa suunnitellessa - tai niiden rinnalla - moni käyttää yhä tyytyväisenä vanhoja, Commodoren aikoina julkaistuja Amigoitaan. Tai käyttää ainakin siihen asti, kun laitteeseen pitäisi yhtäkkiä löytää jostain uusi kiintolevy vaikkapa rikki menneen tilalle. Yleisimmän classic-mallin, A1200:n emolevyn IDE-liitäntään ei ehkä ihan summassa kannata rynnätä ostamaan nykyaikaista jättilevyä, ellei ole mahdollisuutta palauttaa sitä, jos yhteensopivuusongelmia ilmenee. Sain tilaisuuden kokeilla videoeditointikäyttöön menossa olevaa 200 gigan levyä hetken kahdessa A1200:ssa, ja lähtihän se toimimaan heti molemmissa. Toisessa koneessa levy oli emolevyn liitännässä, ja toisessa Power Flyer EIDE-ohjaimessa (ks. Saku #30). Aika hyvin, kun ajattelee, että kone on valmistettu 1993, eli 12 vuotta sitten!
|  | Western Digitalia: 20 megaa 1990, 200 gigaa 2005.
Kokorajoitukset iskevät
Koska tarkoitus oli testata levyn sopivuutta nimenomaan perus-A1200:aan, oli selvää, että käyttöön voi ottaa vain korkeintaan neljän gigatavun kokoisen alueen, jolla puolestaan voi olla korkeintaan kahden gigan kokoisia osioita. Levylle OS 3.1:n HDToolboxilla tehty yksi 2-gigainen FFS-osio toimikin erinomaisesti molemmissa testikoneissa, kuten odottaa sopii. Myös boottaus levyltä onnistui hyvin, ja resetoinnin jälkeen käynnistyminen vei aikaa vain pari sekuntia. Tämän kokoluokan levyä ei tietenkään kannata noin suurelle vajaakäytölle jättää pysyvästi, mutta voihan sitä pitää esimerkiksi väliaikaisratkaisuna siihen asti, kunnes löytää koneeseen paremmin sopivan pikkulevyn. Tokihan tilan saa halutessaan paremminkin hyödynnettyä esimerkiksi OS 3.9:n avulla, tai hankkimalla paremman tiedostojärjestelmän, kuten SFS:n tai PFS3:n. Tai sitten hankkimalla AmigaOne/Pegasos-koneen, jollaisessa isolle levykapasiteetille olisi kieltämättä hieman enemmän käyttöäkin.
Western Digital Caviar WD2000
Ilmoitettu koko | 200 Gt
Todellinen koko | 190,78 Gt
Pyörimisnopeus | 7200 RPM
Hinta | 89 euroa (Kärkkäinen, helmikuu 2005)
Testattu | - Amiga 1200 68EC030/44 MHz, 8 Mt, KS3.0 - Amiga 1200 68060/50 MHz, 32 Mt, Power Flyer, KS3.0
Sivun alkuun |